Nem politikai alapon, hanem célok szerint osztanak
Nem politikai alapon utasított el a gazdasági bizottság a képviselõi keretek felhasználására érkezett javaslatokat – állítja a bizottság elnöke. A bizottsági tagok elé csupán a célok és nem a javaslat benyújtójának személye kerül.
Az elmúlt idõszakban szinte minden képviselõ-testületi ülésen felvetõdik a képviselõi keretek felosztásának kérdése. Egyes ellenzéki városatyák folyamatosan megkérdõjelezik az összegek felhasználásának demokratikusságát. Legutóbb Szabó Miklós úgy fogalmazott: a demokratikus elosztás csak látszólagos, a kormányzó erõk minden ellenzéki javaslatot lesöpörnek.
A korábbi szabályozás szerint minden egyéni képviselõ 3 millió forintos keret fölött rendelkezhetett. Mindenki maga dönthette el, hogy milyen városi célra fordítja ezt a pénzt, csupán egy kikötés volt: társadalmi szervezeteket legfeljebb összesen 1 millió forinttal lehetett támogatni. A város idei költségvetésének elfogadásával együtt új szabályozást vezettek be.
Eszerint a 30 milliós keretet egyben kezelik, minden képviselõ – így a listán bejutottak is – tehet javaslatot a felhasználásról, amirõl aztán a képviselõ-testület gazdasági bizottsága dönt.
Szó sincs ellenzéki és kormánypárti javaslatokról – állítja Petõ Péter, a gazdasági bizottság elnöke. A bizottság elé név nélkül, csupán a célok meghatározásával kerülnek a javaslatok. A hétfõs bizottság – két ellenzéki taggal – eddig 86 ilyen javaslatot tárgyalt és szinte kivétel nélkül minden esetben egyhangú döntés született. Az elnök hozzátette: volt például olyan javaslat, ami több mint 6 millió forintos költségû kerékpárút-építésrõl szólt. Ezt egyrészt a szervezeti és mûködési szabályzat szerint sem fogadhatja el a bizottság, másrészt pedig a képviselõi keretekbõl néhány százezer forintos kéréseket támogatnak.
Elõfordult olyan is, amikor ugyanarra a célra több képviselõ is javasolt támogatást. Ebben az esetben csak az egyik javaslatot támogatta a bizottság, ám itt sem a képviselõ személyét, hanem a célt támogatták. Az elutasítottak közt volt például egy játszótér-felújítás. Ám ezt sem politikai alapon utasították el, hanem mert a városüzemeltetõvel kötött keretszerzõdés alapján el tudták végezni a feladatot. Mint ahogy a Fekete-iskola felújítását sem képviselõi keretbõl végzik el.
Mosonmagyaróvár mosonmagyaróvári hírek